Сьцяна (гурт)

**Сьцяна** (**Ściana**) — беларускі музычны гурт зь Берасьця.

## Гісторыя
Гурт Sciana ўтварыўся ў 1999 годзе. Афіцыйны дзень зьяўленьня на сьвет — 1 жніўня. Заснавальнікам гурту лічыцца барабаншчык Аляксей Кузьняцоў. Менавіта ён сабраў усіх разам і запаліў ідэяй сумеснай працы. Ад самага пачатку ў гурце былі яшчэ гітарыст Павал Прохараў і басіст-вакаліст Андрэй Клімус. Таксама ад пачатку сьпявала Жэня Хіло. Але потым яна перабралася на сталае месца жыхарства ў Менск, таму творчая сувязь перарвалася. Жаданьне знайсьці нешта сваё ў музыцы тлумачыць стылёвую разнастайнасьць гурту таго часу — ад панку да джазу. Гэтыя творчыя экспэрыменты былі ўвекавечаныя ў малавядомых альбомах «*Суб’ектывізм*» і «*Рулет*». Прыкладна ў гэты ж час (2001 год) у склад каманды ўваходзяць саксафаністы Ільля Дмуха і Алесь Нікалайчык. Апошні адыграў з гуртом некалькі гадоў, але потым патрапіў у войска, пасьля якога ягонае супрацоўніцтва з гуртом не аднавілася. Менавіта спалучэньне жорсткага гітарнага драйву і мэлёдыкі саксафону стала галоўнай адметнасьцю групы.

Першы замежны канцэрт «Сьцяны» адбыўся ў польскім Беластоку (студзень 2001-га), мажлівасьцю выступаць на якім яны былі абавязаны вядомаму беларускаму барду Віктару Шалкевічу. Першы палескі рок-фэст «Крок» у студзені 2002-га прынес гурту першае месца сярод маладых камандаў Берасьцейшчыны. Тым жа летам гурт ў якасьці канкурсантаў едзе на «Басовішча» (з другой спробы), на якім нічога не атрымлівае, але пакідае добрае ўражаньне. «Сэнс нашае творчасьці — у пошуку, у пошуку новага, незвычайнага, у няспынным руху наперад», — гэтыя словы сталі агульным credo для гурту. Завершаны ў тым жа 2002 годзе альбом «Рыфмы лёсаў» стаў першым паўнавартасным запісам, які выйшаў «на ўсю краіну» ў менскім выдавецтве «Limas». 2003 год стаў для гурту годам перамогі на «Басовішчы» — удзельнікі атрымалі прыз ад «Радыё Палёнія». Пасьля гэтага Sciana стала пастаянным удзельнікам «Басовішча» — ужо як госьці яны гралі на фэсьце ў 2004, 2005 і 2007 гадах. Удалым для Sciana стаў удзел і ў трыб’юце на гурт N.R.M. «Viza NRM». Паводле словаў саміх удзельнікаў гурту N.R.M., кавэр на песьню «Я еду» стаўся лепшым за арыгінал. Чарговай перамогай для «Сьцяны» стаў удзел у фэсьце «Генералы айчыннага року» ў красавіку 2004-га. Заняўшы 2-е месца ў конкурснай частцы, гурт атрымаў права на здымкі кліпу, што і было зроблена. Першы кліп гурту на песьню «Можна быць» зьявіўся ў тым самым годзе. А сама песьня пазьней некалькі тураў запар будзе трымаць лідуючую пазыцыю на «Тузіне Гітоў». Дасягненьнем 2006-га стаў удзел у «Рок-каранацыі», дзе Sciana прадстаўляла Берасьцейшчыну і прэтэндавала на намінацыю «Найлепшы рэгіянальны гурт». Адначасова за гэтыя гады Sciana актыўна канцэртуе па Беларусі і Польшчы. Геаграфія паездак па апошняй даволі шырокая — неаднаразова Варшава, Беласток, Гіжыцк, Галдап, Ходжаў, Катавіцы, Люблін, Вэнгаржэва і іншыя. 26-га лютага 2010 году ў гурту выйшаў доўгачаканы альбом «Кропка вяртаньня», запісаны ўжо з новым саксафаністам Яўгенам Лук’янчыкам.

Гурт таксама прымаў удзел у прэзэнтацыі альбома «Перетворися на зброю» ўкраінскага гурту «Роллік’с» у 2012 годзе ў якасьці госьця..

## Дыскаграфія

### Альбомы
* *[[Рыфмы лёсаў]]* (Limas, 2002)
* *[[Кропка вяртаньня]]* (БМАgroup, 2010)
* *[[Мы застанемся]]* (2013)

### Удзел у складанках
* *[[Viza Незалежнай Рэспублікі Мроя]]* (2003) — «Я еду»
* *[[Генералы айчыннага року]]* (2004) — «Вясна.by»
* *[[Прэм’ер Тузін 2006]]* (2006) — «Можна быць»
* *[[НезалежныЯ]]* (2008) — «Калыханка»

## Літаратура
* 
## Крыніцы

## Вонкавыя спасылкі
* «Sciana» на Myspace 
* «Вячэрні Брэст» 
* «Прэзентацыя» 
* «Sciana» на Last.fm 
* Возможность выбора (Інтэрвію «Музыкальная газета», 2007)